Diari Oficial de la Generalitat Valenciana


Sumari del DOGV 4445, del 21-02-2003 (2003/1810)

RESOLUCIÓ de 15 de gener de 2003, de la directora general de Planificació i Gestió del Medi, de la Conselleria de Medi Ambient, per què s'ordena la part dispositiva de les declaracions d'impacte ambiental.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4445

Data del DOGV
:   21-02-2003

Secció del DOGV
:   V. ALTRES ANUNCIS - E) MEDI AMBIENT

Número del document
:   2003/1810


Data del document
:   15-01-2003

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Novelda
    * Alacant
    * impacte ambiental
    * vigilància del medi ambient

RESOLUCIÓ de 15 de gener de 2003, de la directora general de Planificació i Gestió del Medi, de la Conselleria de Medi Ambient, per què s'ordena la part dispositiva de les declaracions d'impacte ambiental. [2003/Q1810]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental, i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint esta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponents als expedients 197/9268-LVS i 114/9998-KAP, que segons el reglament aprovat per Decret 162/1990 estableix l'obligatorietat de publicar-les.
  
València, 15 de gener de 2003.- La directora general de Planificació i Gestió del Medi: Paloma Gómez Ossorio.
  
Declaració d'impacte ambiental
  
Vist l'expedient 197/5079-JUJ, referent al projecte d'ampliació de vas del dipòsit controlat de residus industrials no perillosos («inerts i semiinerts», segons el projecte) del paratge Altos de Verdú, al terme municipal de Novelda, promogut per l'empresa Lurima, SL. El projecte inicial va ser objecte de declaració d'impacte ambiental en data 11 d'abril de 1997 (referència expedient 120/5661-WXR), com també de posterior Resolució, de data 13 de maig de 1997, per la qual s'acceptava el projecte de segellament i restauració del dipòsit i s'establia fiança o aval per import de 63.515.316 pessetes, per tal de garantir el seu compliment, d'acord amb la condició primera de l'esmentada declaració d'impacte ambiental.
  
Vist que en data 6 de maig de 1998, el promotor presenta en esta conselleria un exemplar de l'esmentat projecte d'ampliació i del corresponent estudi d'impacte ambiental, i comunica haver presentat la documentació completa del projecte davant el Servei Territorial d'Urbanisme, en sol·licitud de declaració d'interès comunitari.
  
Vist que en data 4 de febrer de 1999, el cap del Servei Territorial d'Urbanisme i Ordenació Territorial trasllada un exemplar de l'estudi d'impacte ambiental tramitat, comunicant que l'expedient va ser sotmès al tràmit d'informació pública, sense que es presentara cap al·legació.
  
Vist que en data 25 de gener de 1999, el promotor aporta dos exemplars del projecte de segellament i restauració de l'ampliació del vas sol·licitada, comunicant que també ha aportat este document als organismes pertinents, per a l'obtenció de les llicències oportunes del projecte d'activitat i obra.
  
Vist que, en contestació a la consulta realitzada, el Servei de Residus i Contaminació, este va remetre, en data 26 d'octubre de 1999 el seu informe, manifestant no trobar cap inconvenient al projecte des del punt de vista de la gestió dels residus i vist que manté els mateixos criteris tècnics que per al projecte que ja es va autoritzar. No obstant, recorda que la present activitat queda sotmesa a règim d'autorització administrativa per part de la Direcció General d'Educació i Qualitat Ambiental, d'acord amb allò que hi preveu l'article 13 de la Llei 10/1998, de Residus.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons resulta de l'article 5 de la Llei d'Impacte Ambiental i concordants del seu reglament.
  
Atés que en l'expedient han estat observats els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique esta llei.
  
Atés que l'article 6 de l'esmentada Llei 2/1989, preveu la possibilitat d'exigir fiança als promotors per tal de garantir l'execució de les mesures correctores i el compliment del programa de vigilància ambiental.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes, formule la següent:
  
Declaració d'impacte ambiental
  
Primer
  
Emetre declaració d'impacte ambiental favorable, a l'efecte ambiental i sense perjudici de la prèvia obtenció de les autoritzacions sectorials que hi siguen d'aplicació, i en particular de la preceptiva llicència d'activitat municipal, l'ampliació del vas del dipòsit controlat de residus no perillosos de Altos de Verdú, al terme municipal de Novelda, sempre que l'activitat es desenvolupe de conformitat amb el compliment de les mesures proposades en l'estudi d'impacte ambiental i les modificacions introduïdes pe les condicions següents:
  
1. Se li recorda al promotor que l'engegada de les instal·lacions requereix la prèvia autorització de la Direcció General d'Educació i Qualitat Ambiental, de conformitat amb allò que preveu l'article 13 de la Llei 10/1998, de 21 d'abril, de Residus.
  
2. Per tal de garantir el compliment del projecte aportat per al segellament i restauració del nou vas, el promotor haurà de constituir fiança o aval per la meitat del valor pressupostat, però sense necessitat de considerar en este pressupost la col·locació de les diferents capes de segellament, que es consideraran part de l'explotació, açò és, per un import de setze milions sis-centes cinquanta mil pessetes (04.410.229 PTA), en favor de la Generalitat Valenciana. Al llarg del desenvolupament de l'activitat i conforme se vagen executant parcialment algunes de les mesures de restauració contemplades en el projecte, el promotor podrà sol·licitar l'exoneració de la part corresponent de les garanties econòmiques dipositades.
  
3. Davant la possible troballa de restes paleontològiques, arqueològiques o etnològiques com a conseqüència de les obres d'execució de la instal·lació, el promotor haurà de comunicar-ho a la Conselleria de Cultura, Educació i Ciència, de manera immediata, adoptant les mesures pertinents en orde a la seua protecció i conservació, i de conformitat amb allò que preveuen els articles 63 i 65 de la Llei 4/1998, d'11 de juny, del Patrimoni Cultural Valencià. Tanmateix, de ser necessària l'aportació de terres de préstec per a segellament o cobriment de l'abocador, estes hauran de procedir de pedreres o indrets degudament autoritzats.
  
4. Com part del Programa de Vigilància Ambiental, l'explotador haurà de mantenir actualitzat un llibre de registre per al control del balanç i la tipologia dels residus admesos, la producció i el tractament de possibles lixiviats i qualsevol incidència mediambiental. Tots els anys i abans del 31 de gener, haurà de presentar a la Direcció General d'Educació i Qualitat Ambiental un informe resum anual, en el qual es done compte dels volums i tipus de residus admesos, dels volums i característiques físicoquímiques dels possibles lixiviats generats i de la seua destinació i tractament, com també del resultat de l'aplicació del programa de vigilància ambiental i qualsevol altra incidència de caràcter mediambiental.
  
Segon
  
Notificar a les persones interessades que contra esta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 16 de febrer de 2000.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 114/4412-IKZ sobre l'activitat de valoració energètica de pneumàtics trossejats, en el terme municipal d'Alacant (Alacant), promogut per la Compañia Valenciana de Cementos Portland, SA, i tenint en compte les consideracions següents:
  
Consideracions prèvies
  
Objecte del projecte
  
La citada mercantil pretén implantar un sistema de combustió de pneumàtics en la seua factoria de ciment gris de manera que es puga substituir el combustible habitual en un percentatge comprés entre el 8 i el 20%. La intenció en este sentit és doble. D'una banda ampliar el ventall de possibilitats quant a combustibles, i per un altre, eliminar de manera fiable, segura i amb el mínim impacte ambiental un residu de gran problemàtica com són els pneumàtics.
  
Enquadrament territorial
  
La instal·lació cementera, en funcionament des de 1974, any en què es va concedir la llicència municipal, es troba situada en la partida de Font Calent, número B 26/28, d'Alacant, al nord-oest del nucli urbà de la ciutat i al sud-oest del nucli de Sant Vicent del Raspeig, però molt més pròxim a este últim quant a distància es refereix.
  
L'accés a la factoria es pot realitzar des de la carretera N-330, a través del polígon industrial Pla de la Vallonga, o ben directament des del nucli urbà de Sant Vicent del Raspeig, molt prop del punt on el traçat del ferrocarril uneix els dos termes municipals.
  
Característiques naturals del territori
  
L'entorn més immediat a la instal·lació industrial es caracteritza per la presència d'una gran planura d'escassa pendent cap al sud-est on apareixen traces de xicotetes elevacions muntanyoses d'origen calcari en direcció NE-SW que vénen sent explotades per a donar servei al sector de la construcció. Entre estes elevacions cal destacar la Sierra Mediana, de Font Calent i la Serreta Llarga. És en esta última on es resguarda la línia de producció de ciment gris, que s'assenta de manera tangent al nord-oest d'esta.
  
Els voltants es troben caracteritzats per àrees de cultiu de fruiters i alguna edificació aïllada, quedant els majors assentaments a distàncies pròximes al quilòmetre i mig. A l'altre costat de la Serreta Llarga apareix el canal del Taibilla i un conjunt de rambles que acaben transformant-se en el barranc de les Ovelles, ja en la zona del Sardinero d'Alacant. Més enllà de la línia del ferrocarril, en direcció a la costa, es troben una sèrie de llacunes entre les que destaquen el Hondo Bueno i el Fons Piqueres.
  
En absència de característiques naturals o riscos rellevants, la flora i la fauna presents en la zona d'estudi es troba altament antropitzada, no sols per l'activitat industrial sinó pels assentaments de població a manera de segona residència.
  
Anàlisi de l'estudi d'impacte ambiental
  
L'estudi presentat descriu l'activitat industrial de la fabricació del clinker i la seua posterior transformació al producte acabat partint des de la recepció de les matèries primes, identificant aquells aspectes ambientals en què una activitat d'este tipus sol intervenir d'alguna manera. D'esta manera es reconeix la contaminació atmosfèrica i acústica com principals problemes associats, encara que es complisquen amb els valors màxims permesos per les legislacions que resulten d'aplicació respecte d'això. Igualment, es tracta de presentar el comportament de l'activitat després de la incorporació d'un nou combustible de substitució com són els pneumàtics trossejats.
  
Respecte a este últim comentari, es presenta el pneumàtic com un combustible alternatiu amb certs avantatges respecte al combustible principal que es ve utilitzant (coc de petroli) tals com el menor contingut en sofre i la destrucció efectiva d'un residu de difícil tractament fins i tot després del seu depòsit en abocadors, activitat que previsiblement quedarà prohibida en pocs anys.
  
Ara bé, perquè la fàbrica siga capaç d'utilitzar este nou combustible resulta necessari implantar una sèrie de maquinària i infraestructura que permeta tant l'emmagatzemament com la correcta dosificació d'este, sense oblidar el control dels possibles canvis quant a la producció de fums i gasos es refereix. En referència a este últim paràmetre, i de forma paral·lela al procés de combustió del pneumàtic, és indispensable incrementar l'excés d'aire per a evitar la formació de CO a pesar de la disminució del rendiment calorífic que això suposa, tenint en compte a més que s'augmentarà tant la producció de gasos (partícules i metalls pesats) com la temperatura d'eixida dels mateixos.
  
Segons l'anterior, es construiran dos tremujes d'emmagatzemament amb capacitats de 90 i 270 metres cúbics, respectivament, estant la primera destinada a la recepció dels pneumàtics en condicions favorables per als camions i la segona a l'emmagatzemament cobert del combustible. Mitjançant l'ús d'una cullera d'urpes, un transportador de plaques i una cinta transportadora es descarregarà el material i s'alimentarà el forn de clinker. Les zones d'emmagatzemament posseeixen ruixadors per a extingir possibles incendis, encara que no pareix que el nombre previst i la superfície de reg siguen suficients per a fer front a possibles contratemps.
  
Després de l'anàlisi dels diferents aspectes mediambientals a què es podria afectar amb la incorporació del nou combustible, en l'estudi d'impacte ambiental es conclou que la utilització de pneumàtics trossejats suposarà una reducció de les emissions de sofre, mentre que les emissions de partícules no es veuran modificades. Al mateix temps, no existiran compostos com El fluorur i el clorur d'hidrogen (o almenys en proporció detectable), sent de molt lleu repercussió l'increment de metalls pesats en les emissions de manera que en cap cas s'obtindran valors superiors als màxims permesos per les diferents legislacions que resulten d'aplicació.
  
Tot l'anterior es descriu breument, sense una estructura clara de valors que permeten una ràpida comparació amb els màxims permesos, i al seu torn, amb una referència en ocasions poc clara a la legislació que regula els distints aspectes mediambientals.
  
D'esta manera, per a garantir que el funcionament de les instal·lacions amb el nou combustible es trobarà dins dels valors acceptables en el que a emissions atmosfèriques es refereix, s'hauran d'extremar els controls que establisca el programa de vigilància ambiental i adoptar les mesures correctores que s'estimen oportunes en cas de superar els valors màxims permesos per la legislació. Un cas particular de l'anterior, reconegut en el propi estudi d'impacte ambiental, és el de les emissions de certs metalls com el mercuri i tal·li, les característiques de perillositat del qual unides a la reduïda fixació en el clinker dins del forn fan que s'hagen de tenir en compte mesures especials contra la contaminació. Tampoc s'ha justificat de manera adequada si hi ha alguna relació entre la grandària del pneumàtic trossejat amb el percentatge màxim de substitució en el forn de clinker, mereixent el fet un estudi tècnic.
  
Finalment es presenta un programa de vigilància ambiental basat en les mesures correctores existents en la factoria (filtres electrostàtics i de mànegues) i en la periodicitat dels mesuraments que estableix la legislació aplicable respecte d'això.
  
Tramitació administrativa i anàlisi de les al·legacions
  
En data 10 de març del 2000, el Servei de Residus i Contaminació va remetre una còpia de l'estudi d'impacte ambiental sobre l'activitat de valoració energètica tipus R1 en la partida de Font Calent, número B 26/28, d'Alacant, promoguda per Valenciana de Cementos Portland, SA.
  
En data 15 de març del 2000, es va sol·licitar consulta al Servei de Residus i Contaminació amb l'objecte de conéixer les indicacions oportunes de cara al possible impacte ambiental de l'activitat.
  
En data 2 de maig del 2000, es va rebre contestació per part de la Direcció General d'Educació i Qualitat Ambiental, incorporant-se els comentaris següents:
  
- Quant als valors límit d'emissió, no podran superar-se els indicats en el Reial Decret 1.088/1992, d'11 de setembre (modificat pel Reial Decret 1.217/1997, de 18 de juliol) pel qual s'estableixen noves normes sobre limitacions a l'atmosfera de determinats agents contaminants procedents d'instal·lacions d'incineració de residus municipals.
  
- Igualment, quant a l'equipament, condicions de funcionament, mesuraments de concentració de les substàncies i paràmetres de funcionament de les instal·lacions, haurà de complir-se amb el que indica els citats reials decrets 1.088/1992 i 1.217/1997.
  
- Així mateix, s'haurà de complir que la concentració de CO i de compostos orgànics, en els gasos de combustió, no excedisca de 100 mg/Nm³ i 20 mg/Nm³ respectivament.
  
- Quant al programa de vigilància ambiental de les emissions a l'atmosfera entenem que hauria de constar de:
  
- Mesuraments de concentració de substàncies i paràmetres de funcionament; es realitzarà el mesurament en mode continu I es registrarà la concentració de partícules totals, de CO, d'oxigen, de HCl, la temperatura i el contingut en vapor d'aigua dels gasos de combustió. No obstant això, es podrà prescindir del control del vapor d'aigua sempre que els gasos de combustió siguen assecats abans d'efectuar-se l'anàlisi de les emissions i del HCl si mitjançant un mostratge manual es demostra la irrellevància del control del mencionat paràmetre.
  
- Cada sis mesos es realitzarà el mesurament de compostos orgànics (expressats en carboni total), metalls pesats, HF i SO2 (en funció dels resultats es podrà eximir el mesurament del HF).
  
- A més del que exigeix els punts anteriors, cada dos anys es mesuraran i registraran per una entitat col·laboradora de l'administració o organisme de control acreditat les concentracions en els gasos de combustió dels compostos orgànics, metalls pesats, HF, SO2, partícules totals, CO, oxigen, HCl, temperatura, vapor d'aigua, dioxines i furans.
  
- No obstant això, considerem imprescindible que es revise l'EIA prenent en consideració el Reial Decret 1.088/1992, d'11 de setembre, pel qual s'estableixen noves normes sobre limitacions a l'atmosfera de determinats agents contaminants procedents d'instal·lacions d'incineració de residus municipals i el Reial Decret 1.217/1997, de 18 de juliol, que modifica a l'anterior.
  
En data 9 de juny del 2000, es va notificar al promotor i a l'Ajuntament d'Alacant l'enviament de l'anunci d'exposició al públic de l'expedient en curs, tot això conforme al que estableix la vigent legislació d'impacte ambiental.
  
En data 8 d'agost del 2000, el Gabinet del Conseller va remetre una còpia de les al·legacions presentades per la Federació Ecologistes en Acció del País Valencià en la Subdelegació del Govern a Alacant, amb data 28 de juliol del 2000, tractant de manera àmplia les qüestions següents:
  
- Inconcrecció en el compliment de la jerarquia de la gestió de residus establida per les directives europees i la Llei 10/1998, de Residus.
  
- Absència d'estudi d'alternatives i justificació de l'opció elegida.
  
- Absència de mesures correctores.
  
- Programa de vigilància ambiental.
  
- Anàlisi d'impactes ambientals: contaminació atmosfèrica.
  
En data 6 de setembre del 2000, es va sol·licitar al Servei de Gestió Administrativa el certificat del resultat del període d'informació al públic, informant que no es va realitzar cap al·legació en el Servei d'Avaluació d'Impacte Ambiental fins a la data de finalització del termini, segons el Diari Oficial de la Generalitat Valenciana número 3.778, de 23 de juny del 2000.
  
En data 7 de setembre del 2000, es va reiterar la consulta al Servei de Gestió de Residus fent-li trasllat efectiu de l'al·legació presentada per la Federació Ecologistes en Acció del País Valencià.
  
En data 14 de setembre del 2000, el cap del Negociat d'Informació i Registre de la Conselleria de Medi Ambient va certificar el resultat del període d'informació al públic, durant el qual es va presentar únicament l'al·legació abans mencionada.
  
En data 2 d'octubre del 2000, es va rebre contestació per part de l'Àrea de Qualitat Ambiental, incloent els punts següents:
  
- En relació amb l'al·legació 1a i 2a, l'operació de valoració R1, utilització principal com a combustible o com un altre mitjà de generar energia, figura en l'annex II.B de la Decisió de la Comissió (96/350/CE), de 24 de maig de 1996, que al seu torn s'ha incorporat al nostre ordenament jurídic en matèria de residus a través de l'article 3 de la Llei 10/1998.
  
- D'altra banda a la Comunitat Valenciana ja hi ha una planta de recautxutatge de pneumàtics a Aspe (Alacant) amb número d'autorització 032/V/RNP/CV, de forma que en principi, el lògic seria que els pneumàtics que es vagen a valorar energèticament siguen els que no es poden recautxutar.
  
- En relació amb les al·legacions 3a i 4a, haurà de tindre's en compte l'informe del Servei de Residus i Contaminació de 7 d'abril del 2000 remés a aqueix servei.
  
- Quant a l'emissió de partícules, s'hauran d'aportar les solucions tecnològiques necessàries per a evitar emissions superiors als límits indicats en el Reial Decret 1.088/1992.
  
En data 25 d'octubre del 2000, es va remetre còpia de l'al·legació presentada al promotor, amb l'objecte de conéixer les seues opinions respecte d'això.
  
En data 11 de novembre del 2000, l'Àrea de Qualitat Ambiental va remetre el projecte tècnic de l'activitat així com el certificat del període d'exposició al públic emés per l'ajuntament, durant el qual no es van presentar al·legacions.
  
En data 23 de novembre del 2000, la Direcció Territorial de Medi Ambient d'Alacant va remetre la contestació del promotor a l'al·legació presentada, reafirmant-se este en les conclusions de l'estudi d'impacte ambiental.
  
Després de la reunió mantinguda amb els representants de l'empresa promotora es va sol·licitar una ampliació de la documentació amb tal d'aclarir diversos aspectes relacionats amb el desenvolupament de l'activitat en el que a possibles repercussions ambientals es referia. Entre ells, s'arreplegaven els punts següents:
  
- Aclariment dels criteris d'entrega i recepció respecte del grandària màxima de trossejat, junt amb el percentatge màxim de substitució.
  
- Millora de les mesures encaminades a la prevenció i extinció d'incendis en les tolves i depòsits d'emmagatzemament dels pneumàtics trossejats.
  
- Justificació de l'adequació de les emissions a l'atmosfera, inclosa l'acústica, als paràmetres o llindars establerts per les distintes normatives vigents.
  
- Elaboració d'un programa de vigilància ambiental en funció dels controls que estableixen les legislacions ambientals respecte d'això, incloent les fases d'adaptació a les modificacions reglamentària que s'estan portant a terme i que entraran en vigor en els pròxims anys.
  
En data 29 de gener del 2000, es va rebre la contestació a cada u dels punts sol·licitats per part del promotor indicant-se, entre altres assumptes, que:
  
- La grandària dels trossos de pneumàtic tindrà una mitjana de 10x10x1 centímetres, segons les condicions de tall de la màquina de subministrament.
  
- Respecte del percentatge de substitució, i en funció de l'experiència internacional, se estima un valor pròxim al 10%, si bé l'estudi d'impacte s'ha elaborat amb valors d'un 20% com a màxim. Encara així, es considera que la realitat es trobarà entre un 10 i un 15%.
  
- Les mesures d'extinció d'incendis s'han realitzat conforme a les indicacions del Departament de Bombers de l'Ajuntament d'Alacant.
  
- L'empresa ha rebut al desembre del 2000 el certificat ISO 14358 de gestió mediambiental emés per Aenor, on s'indica que les instal·lacions compleixen amb tota la reglamentació mediambiental que els és d'aplicació.
  
- El programa de vigilància arreplega la freqüència i l'anàlisi a realitzar, tant de forma interna com externa a la pròpia empresa.
  
Considerant que el projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5 de la Llei d'Impacte Ambiental i concordants del seu reglament.
  
Considerant que en l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.
  
Considerant que l'article 5 de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes a què s'aplique esta llei.
  
Considerant que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, en ús de les facultats que tinc legalment atribuïdes, resolc:
  
Primer
  
Formular amb caràcter favorable, als sols efectes ambientals i sense perjuí de la prèvia obtenció de les autoritzacions sectorials que se li apliquen, la present declaració d'impacte ambiental sobre l'activitat de valoració energètica de pneumàtics trossejats, en el terme municipal d'Alacant (Alacant), promogut per la Compañia Valenciana de Cementos Pòrtland, SA, sempre que el mateix es desenvolupe d'acord amb el que establix la documentació presentada i en l'apartat segon de la present resolució.
  
Segon
  
Com a condicions addicionals a complir s'estableixen les següents:
  
1. S'haurà de realitzar un control de l'abastiment del combustible de substitució mitjançant llibres de registre en què s'anotarà la procedència dels mateixos, identificació del gestor autoritzat i característiques geomètriques aproximades, tenint en compte que només hauran d'acceptar-se aquells pneumàtics trossejats que complisquen una sèrie de condicions, entre elles la que el seu estat no permeta la seua valoració mitjançant altres tècniques que es troben per damunt en la jerarquia de reutilització que estableixen les distintes legislacions que resulten d'aplicació, amb un percentatge màxim de substitució d'un 20% que haurà d'estar en concordança amb els límits legals sobre les emissions atmosfèriques.
  
2. S'atendrà a qualsevol altra condició de caràcter mediambiental que establisca la Direcció General d'Educació i Qualitat Ambiental amb motiu de les autoritzacions administratives que resulten d'aplicació, tenint en compte, igualment, que l'activitat proposada no haurà de contravenir els aspectes reflectits en la declaració d'impacte ambiental de data 20 d'octubre de 1997, relativa a la incineració d'olis usats en el forn de clinker, que pogueren resultar d'aplicació.
  
Tercer
  
Notificar als interessats que contra la present resolució, per no ser un acte definitiu en via administrativa, no cap cap recurs, la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Quart
  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.